สินเชื่อยังพุ่งไม่หยุด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ธปท.มั่นใจไตรมาส2ขยายอีกศก.ดีเน้นให้กู้ครัวเรือนธุรกิจ
โพสต์ทูเดย์ — ธปท.มั่นใจเศรษฐกิจไม่หด สินเชื่อไตรมาส 2 จะขยายตัว แม้จะมีการชุมนุมทางการเมือง
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยถึงแนวโน้มสินเชื่อไตรมาส 2 ของปีนี้ว่า คาดว่าสินเชื่อจะยังคงขยายตัวได้ต่อเนื่อง ทั้งจากความต้องการที่เพิ่มขึ้นในส่วนของสินเชื่อภาคธุรกิจและสินเชื่อภาคครัวเรือน และจากการผ่อนคลายความเข้มงวดในการปล่อยสินเชื่อของสถาบันการเงินตามภาวะเศรษฐกิจที่ขยายตัวอย่างต่อเนื่อง 
อย่างไรก็ตาม จากการสำรวจความคิดเห็นของผู้บริหารระดับสูงของสถาบันการเงินที่ดูแลสินเชื่อ คาดว่าความต้องการของสินเชื่อที่อยู่อาศัยจะขยายตัวต่ำกว่าไตรมาสแรกของปี ซึ่งเป็นผลจากการเร่งขออนุมัติสินเชื่อเพื่อได้รับประโยชน์มาตรการกระตุ้นภาคอสังหาริมทรัพย์ของรัฐบาล แต่ภายหลังได้ขยายระยะเวลาถึงเดือนพฤษภาคมนี้ และคาดว่าสถาบันการเงินจะทบทวนแนวโน้มความต้องการสินเชื่ออีกครั้งในช่วงกลางปี หลังการประเมินผลกระทบจากปัจจัยการเมืองที่ยืดเยื้อและยังมีความไม่แน่นอนสูง
ทั้งนี้ ในส่วนของสินเชื่อภาคเอกชนของสถาบันการเงินในเดือน ม.ค. อยู่ในอัตรา 3.3% และ ก.พ. 4.6% เทียบกับระยะเดียวกันของปีก่อน พบว่าขยายตัวต่อเนื่องจากไตรมาสก่อนหน้า ซึ่งการขยายตัวของสินเชื่อภาคเอกชนยังคงได้รับแรงสนับสนุนจากสินเชื่อภาคครัวเรือนเป็นหลัก โดยเฉพาะสินเชื่อที่ได้รับจากธนาคารเฉพาะกิจ ซึ่งสัดส่วนการปล่อยสินเชื่อที่ให้แก่ภาคครัวเรือน 68% เมื่อเทียบกับยอดคงค้างสินเชื่อของธนาคารพาณิชย์เฉพาะกิจทั้งหมด
สำหรับสินเชื่อของสถาบันการเงินที่ให้แก่ภาคธุรกิจ แม้จะยังหดตัวเมื่อเทียบกับระยะเดียวกันของปีก่อน แต่มีอัตราขยายตัวเมื่อเทียบกับเดือนก่อนหน้าเป็นบวกติดต่อกันตั้งแต่เดือนพฤศจิกายน 2552 สะท้อนความต้องการสินเชื่อของภาคธุรกิจที่เพิ่มขึ้นตามภาวะเศรษฐกิจที่ฟื้นตัวต่อเนื่อง
ส่วนสินเชื่อภาคเอกชนเฉพาะระบบธนาคารพาณิชย์ในเดือน ม.ค. อยู่ที่ 1.5% เดือน ก.พ. 0.1% ยังคงหดตัวจากระยะเดียวกันของปีก่อน แต่มีการปรับตัวในทิศทางที่ดีขึ้นต่อเนื่อง จากสินเชื่อเพื่อภาคธุรกิจที่หดตัวในอัตราที่ลดลง โดยเฉพาะสินเชื่อที่ให้แก่ธุรกิจการเงินประเภทเช่าซื้อ การค้า และการผลิต ขณะที่สินเชื่อเพื่อการบริโภคยังคงขยายตัวได้ดีต่อเนื่อง โดยเฉพาะในส่วนของสินเชื่อที่อยู่อาศัยและยานพาหนะ